LV Eiropas Savienības Oficiālais Vēstnesis C 88/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 88/03)

Šī publikācija dod tiesības iesniegt iebildumus Padomes Regulas (EK) Nr. 510/2006 7. panta nozīmē. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ΛΟΥΚΟΥΜΙ ΓΕΡΟΣΚΗΠΟΥ ”(“LOUKOUMI GEROSKIPOU”)

EK Nr. CY/PGI/005/0454/06.04.2005

ACVN ( ) AĢIN (X)

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Υπουργείο Εμπορίου, Βιομηχανίας και Τουρισμού (Tirdzniecības, Rūpniecības un Tūrisma ministrija) Adrese: Τμήμα Εφόρου Εταιρειών και Επίσημου Παραλήπτη — CY-1472, Λευκωσία (Uzņēmumu reģistrācijas departaments un administrators — CY-472, Nikozija) Tālrunis: (357) 22 40 43 05 Fakss: (357) 22 30 48 87 E-pasts: deptcomp@rcor.gov.cy

2. Grupa:

Nosaukums: Aphrodite Delights (Yeroskipos) Ltd Adrese: Αρχιεπισκόπου Μακαρίου 57, Γεροσκήπου, Πάφος (Archiepiskopu Makariu 57, Geroskipu, CY-Paphos) Tālrunis: (357) 26 96 22 12 Fakss: (357) 26 96 05 34 E-pasts: aphrodite@loukoumia.com Sastāvs: ražotāji/pārstrādātāji (X) Citi: ( )

Uzņēmējsabiedrība, kas iesniedz pieteikumu, kopš tās dibināšanas 1895. gadā ir reģistrēta Geroskipu pašvaldības teritorijā un veic tur visus šā produkta ražošanas posmus, ievērojot visas attiecīgo Kipras valsts reglamentējošo noteikumu prasības. Pašlaik tas ir vienīgais uzņēmums, kas ražo Λουκούμι Γεροσκήπου (“Lukumi Geroskipu”) konkrētajā ģeogrāfiskajā apgabalā. Tiesības ražot šo produktu attiecīgajā apgabalā ir jebkuram ražotājam ar nosacījumu, ka tas ievēro specifikācijas, kā arī visas valsts reglamentējošajos noteikumos paredzētās prasības.

“Lukumi Geroskipu ”no līdzīgiem izstrādājumiem atšķiras ar savu cietību, elastību un mazāk saldu garšu. Turklāt, to ražojot, nepievieno ne glikozi, ne želatīnu.

2. Produkta veids:

Grupa 2.4. — Maize, mīklas izstrādājumi, kūkas, konditorejas izstrādājumi, cepumi un citi miltu izstrādājumi

3. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Λουκουμιού Γεροσκήπου ”(“Loukoumi Geroskipou”)

4.2. Apraksts: “Lukumi Geroskipu ”ir konditorejas izstrādājums, kura galvenā sastāvdaļa ir cukurs. Tam ir želejveida konsistence un ļoti salda garša, to sagriež taisnstūra paralēlskaldņos aptuveni 20 × 20 × 25 mm izmērā. Izstrādājumu pagatavo ar dažādu garšu atkarībā no pievienotā aromāta (sk. turpmāk Ražošanas metode). To pārkaisa ar pūdercukuru vai drupinātiem riekstiem. Produkta masai var pievienot žāvētus augļus un/vai medu, un/vai rūgto šokolādi.

4.3. Ģeogrāfiskais apgabals: Geroskipu (Geroskipu pašvaldības teritorija)

4.4. Izcelsmes apliecinājums: Kontroles sistēma: Kontroles procedūras veic Kipras Lauksaimniecības, dabasresursu un vides ministrijas Zemkopības departaments, kas pārbauda produkta specifikāciju ievērošanu un pārliecinās, vai “Lukumi Geroskipu ”nāk no attiecīgā ģeogrāfiskā apgabala. Lai panāktu, ka “Lukumi Geroskipu ”ražošanas metode un kvalitāte atbilst specifikācijām, produkta ražošanas procesā kontrolē šādu rādītāju atbilstību 4.5. punktā izklāstītajām specifikācijām:

sastāvdaļas un proporcijas,

maisīšanas temperatūra,

maisīšanas ilgums,

maisītāja griešanās ātrums.

4.5. Ražošanas metode: Lukumi sagatavo lielās tilpnēs, kas aprīkotas ar maisītāju.

Sildāmu tvertni vispirms piepilda ar ūdeni, tad pievieno cukuru un citronskābi. Iegūto maisījumu 35 minūtes vāra 100 °C temperatūrā, tad pievieno tam aukstā ūdenī atšķaidītu kukurūzas cieti.

Pēc tam maisījumu silda 100-130 °C temperatūrā, maisa 2 stundas ar ātrumu 36 apgr/min un pievieno aromatizētāju; atsevišķos gadījumos tam pievieno krāsvielu un/vai grauzdētus riekstus.

Kad minētās sastāvdaļas ir pievienotas, maisījumu, kas ieguvis sīrupa konsistenci, iepilda lielās plātēs, atdzesē, līdz tas iegūst raksturīgo galīgo želejveida konsistenci, un sagriež paralēlskaldņos aptuveni 20×20×25 mm izmērā; pēc apkaisīšanas ar pūdercukuru un drupinātiem riekstiem tos iesaiņo.

Pamata sastāvdaļu proporcijas ir šādas:

Uz 100 litriem ūdens ir 90 kg cukura (86 %), 15 kg kukurūzas cietes (14 %), 33–40 g citronskābes.

Turpmāk sniegts to pārtikas piedevu un aromatizētāju uzskaitījums, kuras lieto dažādu “Lukumi Geroskipu ”veidu ražošanā.

Rožu aromāts: 75 ml pārtikas piedevas E122 (sarkana krāsviela) (40 g pulvera izšķīdināts 1 litrā ūdens) un 5 ml rožu aromatizētāja uz 90 kg produkta.

Zemeņu aromāts: 75 ml pārtikas piedevas E122 (sarkana krāsviela) (40 g pulvera izšķīdināts 1 litrā ūdens) un 8 ml zemeņu aromatizētāja uz 90 kg produkta.

Mandarīnu aromāts: 75 ml pārtikas piedevas E102 (oranža krāsviela) (60 g pulvera izšķīdināts 1 litrā ūdens) un 15 ml mandarīnu aromatizētāja uz 90 kg produkta.

Apelsīnu aromāts: 75 ml pārtikas piedevas E102 (oranža krāsviela) (60 g pulvera izšķīdināts 1 litrā ūdens) un 18 ml apelsīnu aromatizētāja uz 90 kg produkta.

Piparmētru aromāts: 75 ml pārtikas piedevas E102/E133 (zaļa krāsviela) (60 g pulvera izšķīdināts 1 litrā ūdens) un 3 ml piparmētru aromatizētāja uz 90 kg produkta.

Ananāsu aromāts: 75 ml pārtikas piedevas E102/E133 (zaļa krāsviela) (60 g pulvera izšķīdināts 1 litrā ūdens) un 16 ml ananāsu aromatizētāja uz 90 kg produkta.

Bergamotes aromāts: 5 ml bergamotes aromatizētāja uz 90 kg produkta.

Banānu aromāts: 20 ml banānu aromatizētāja uz 90 kg produkta.

Citronu aromāts: 15 ml citronu aromatizētāja uz 90 kg produkta.

Pistāciju aromāts: 15 ml pistāciju aromatizētāja uz 90 kg produkta.

Mastikas pistāciju aromāts: 40g mastikas pistāciju aromatizētāja uz 90 kg produkta.

Vaniļas aromāts: 24 g vanilīna vai 50 g vaniļas uz 90 kg produkta.

Šokolādes aromāts: 1 400 g šokolādes uz 90 kg produkta.

Valriekstu aromāts: 15 ml valriekstu aromatizētāja uz 90 kg produkta.

Visas iepriekš aprakstītās pārtikas piedevas ir mākslīgas, taču dažas no tām ir iespējams aizstāt ar citām (uzlabotām mākslīgajām vai dabiskajām), ja vien aromātu saglabā to pašu.

“Lukumi Geroskipu ”var pievienot arī dažādus riekstus: mandeles, pistācijas, valriekstus, zemesriekstus vai lazdu riekstus. Pēc čaumalas nolobīšanas riekstus vizuāli šķiro. Izlobītos riekstus iemērcē siltā ūdenī un atbrīvo no miziņas. Tad tos grauzdē un sadrupina. Sadrupinātos riekstu pievieno siltajai lukumi masai maisīšanas beigu posmā tieši pirms tam, kad to izlej atdzesēšanai.

Visi produkta ražošanas posmi, sagriešana un iesaiņošana notiek ražošanas telpās konkrētajā ģeogrāfiskajā apgabalā (Geroskipu pašvaldības teritorijā). Ražošanai, sagriešanai un iesaiņošanai jānotiek vienās un tajās pašās telpās galvenokārt tādēļ, lai novērstu produkta bojāšanās iespēju, pārvadājot to bez iepakojuma, un arī tālab, ka pēc ilgas pārvadāšanas un temperatūras svārstībām produktu sagriezt būtu grūtāk un izmainītos tā īpašības galvenokārt mitruma satura palielināšanās dēļ.

4.6. Saikne: Sākums vēsturiskajai saiknei, kas lukumi vieno ar Geroskipu, meklējama XIX gadsimtā. Lukumi ražošanas aizsācējs Geroskipu 1895. gadā bija Sofoklis Atanasiu, un arī šodien viņa pēcteči joprojām ražo to tādā pašā veidā un tajā pašā vietā. “Lukumi Geroskipu ”ražošanas metode tika pārmantota no paaudzes paaudzē. 1920. gadā lukumi ražošanu pārņēma Atanasiu meita Hariklia un viņas vīrs Gabriil Hadzizinobiu, kurš 1959. gadā produktu reģistrēja ar tirdzniecības nosaukumu Afroditi (dievietes Afrodītes attēls toreiz jau bija ietverts “Lukumi Geroskipu ”logotipā uz iepakojuma). Tad uzņēmumu pārņēma dēls Nikodimos Gabriil (1964.–1990.) un no 1990. gada līdz šai dienai — viņa dzīvesbiedre Evdokia un viņas dēls Georgios, kas turpina ražot to pašu produktu ar to pašu metodi.

Šodien Λουκούμι Γεροσκήπου (“Lukumi Geroskipu”) ir Geroskipu pilsētas preču zīme. Visās publikācijās, kurās pieminētas Geroskipu galvenās iezīmes, pirmajā vietā liek “Lukumi Geroskipu”.

“Lukumi Geroskipu ”vēsturiskā saikne ar šo ģeogrāfisko apgabalu ir skaidri saskatāma, jo izmantotās izejvielas ir rūpnieciski produkti, kas iegūti šajā apgabalā. Izņēmums ir mandeles un medus: tos ražo Pafosas provincē.

Geroskipu vārds ir vēsturiski saistīts ar šo produktu, kas ir viens no vecākajiem Kiprā ražotajiem konditorejas izstrādājumiem.

Geroskipu pilsēta ir neatraujami saistīta ar “Lukumi Geroskipu”. Raksturīgi, ka daudz bibliogrāfisku avotu par vietējām tradīcijām un tūrismu satur tiešu norādi uz “Lukumi Geroskipu”. No lielā grāmatu klāsta, kurās pieminēts izsmalcinātais Geroskipu pilsētas lukumi, minēsim dažas: tā ir ievērojamā grieķu prozas meistara Nikos Kazandzakis grāmata “Ceļojumā ”(1926., 186. lpp.), Joannis Panagiotopulos grāmata “Apceļojot Kipru ”(1962., 108. lpp.) un Viljama Forvuda grāmata “Kipras aicinājums ”(1971., 102. lpp.). Jāpiemin arī goda nosaukums un diploms, ko 1925. gadā ražotājam piešķīra Vemblija stadionā rīkotajā Britu impērijas gadatirgū. Šodien “Lukumi Geroskipu ”ražotne gan Kipras iedzīvotājiem, gan arī tūristiem ir viens no pašiem iecienītākajiem Geroskipu pilsētas apskates objektiem.

4.7. Pārbaudes struktūra:

Nosaukums: Τμήμα Γεωργίας (Lauksaimniecības departaments) Adrese: Λουκή Ακρίτα — CY-1412 Λευκωσία (Luki Akrita — CY-1412, Nikozija) Tālrunis: (357) 22 40 85 19 Fakss: (357) 22 78 14 25 E-pasts: doagrg@da.moa.gov.cy

Kontroli nodrošina ierēdņi, kas apstiprināti saskaņā ar 20. pantu 2002. gada likumā par lauksaimniecības vai pārtikas produktu cilmes vietas nosaukumiem un ģeogrāfiskajām norādēm (ar turpmākajiem grozījumiem).

4.8. Marķējums: Marķējumam jāatbilst vispārējiem 2002. gada noteikumiem par pārtikas produktu marķēšanu, noformējumu un reklāmu (KDP 262/2002) (ar turpmākajiem grozījumiem).